Diari Oficial de la Generalitat Valenciana


Sumari del DOGV 3372, del 13-11-1998 (1998/9660)

ORDRE de 5 de novembre de 1998, de la Conselleria de Cultura, Educació i Ciència, per la qual es regula l'elecció en determinats consells escolars de centres públics docents no universitaris de la Comunitat Valenciana, per al curs 1998/99.
-----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/11/05/(5)/dof/vci/html**

### Dades del document

Número de DOGV
:   3372

Data del DOGV
:   13-11-1998

Secció del DOGV
:   I. DISPOSICIONS GENERALS

Número del document
:   1998/9660


Data del document
:   05-11-1998

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

Anàlisi jurídica

ORDRE de 5 de novembre de 1998, de la Conselleria de Cultura, Educació i Ciència, per la qual es regula l'elecció en determinats consells escolars de centres públics docents no universitaris de la Comunitat Valenciana, per al curs 1998/99. [1998/X9660]
  
Els decrets 233/1997 i 234/1997, de 2 de setembre, del Govern Valencià, pels quals s'aproven els reglaments orgànics i funcionals de les escoles d'Educació Infantil i dels col·legis d'Educació Primària, i dels instituts d'Educació Secundària, respectivament, autoritzen la Conselleria de Cultura, Educació i Ciència, en les disposicions finals primeres, a desplegar allò que disposen i a regular totes les qüestions que es deriven de la seua aplicació.
  
En ús de l'autorització concedida, la present ordre precisa els diferents aspectes derivats de la nova regulació dels consells escolars dels centres públics, a fi de procedir a l'elecció, designació, nomenament i constitució d'aquests.
  
Així mateix, l'Ordre de 31 de juliol de 1998, de la Conselleria de Cultura, Educació i Ciència, que regula les seccions dels instituts d'Educació Secundària de la Comunitat Valenciana, estableix en l'apartat sisé que les seccions disposaran d'un consell escolar, de manera que en la present ordre s'introdueixen les precisions que cal considerar en aquests casos en el procés d'elecció i constitució de l'esmentat òrgan col·legiat.
  
Per tot això, i en ús de les facultats que em confereix l'article 35 de la Llei de Govern Valencià
  
ORDENE
  
Primer. Àmbit d'aplicació
  
Aquesta ordre serà d'aplicació als processos d'elecció, designació i constitució dels consells escolars que es realitzen als centres públics docents no universitaris ubicats a la Comunitat Valenciana, per al curs 1998-99.
  
Segon. Supòsits de l'elecció o constitució
  
Els centres a què es refereix l'apartat primer d'aquesta ordre procediran a celebrar eleccions d'acord amb el que disposen els articles 32 al 58 del Reglament orgànic i funcional de les escoles d'Educació Infantil i dels col·legis d'Educació Primària, aprovat pel Decret 233/1997 de 2 de setembre, i en els articles 34 al 62 del Reglament orgànic i funcional dels instituts d'Educació Secundària, aprovat pel Decret 234/1997, de 2 de setembre, i segons allò que estableixen l'Ordre de 31 de juliol de 1998, de la Conselleria de Cultura, Educació i Ciència, i la present ordre, quan es done algun o alguns dels supòsits següents:
  
a) Quan els consells escolars es constituïsquen per primera vegada.
  
b) Quan es tracte de l'elecció dels alumnes a què es refereix l'article 31 del Decret 233/1997.
  
c) Quan en els consells escolars hi haja vacants produïdes per representants que, abans de la renovació que els corresponia, hagen deixat de complir els requisits legals necessaris per a pertànyer a l'òrgan i no siga possible la suplència, fins i tot quan afecte la totalitat dels llocs elegibles d'algun sector del consell escolar. En aquest cas, els representants elegits finalitzaran el mandat en la data que hauria conclòs el dels membres del consell que substitueixen.
  
Tercer. Període d'elecció
  
L'elecció dels membres del consell escolar dels centres a què es refereix aquesta ordre se celebrarà en el primer trimestre del curs acadèmic 1998-99.
  
Quart. Representants a elegir
  
1. En el cas de centres de nova creació en què es constituïsca per primera vegada el consell escolar, s'elegiran tots els membres de cada sector d'una vegada.
  
2. Els membres de la comunitat escolar només podran ser elegits pel sector corresponent i podran ser candidats per a la representació d'un sol dels sectors, encara que pertanguen a més d'un. Als col·legis d'Educació Primària, en l'elecció dels representants de l'alumnat seran electors i elegibles els alumnes del tercer cicle d'Educació Primària a què es refereix l'article 51 del Decret 233/1997.
  
3. Als col·legis d'Educació Primària en què s'impartisca provisionalment el primer cicle de l'Educació Secundària Obligatòria, l'alumnat d'aquest cicle educatiu tindrà un representant en el consell escolar del centre. En aquest cas s'incrementarà en un, tant el nombre de representants del professorat com el dels pares i mares.
  
Cinqué. Juntes electorals
  
1. Les juntes electorals previstes en l'article 33 del Reglament orgànic i funcional de les escoles d'Educació Infantil i dels col·legis d'Educació Primària i en l'article 35 del Reglament orgànic i funcional dels instituts d'Educació Secundària, aprovats pels decrets 233/1997 i 234/1997, de 2 de setembre de 1997, es constituiran abans del 20 d'octubre i s'ocuparan d'organitzar el procediment d'elecció dels membres del consell escolar en les condicions que millor asseguren la participació de tots els sectors de la comunitat educativa.
  
2. Els directors dels centres organitzaran en acte públic o davant el consell escolar del centre i amb les degudes garanties de publicitat i igualtat, el sorteig dels components, titulars i suplents de la junta electoral, per a això hauran de tenir elaborats els censos electorals que posteriorment seran aprovats per la junta. Adoptaran, així mateix, totes les mesures preparatòries que siguen necessàries per a facilitar el procés electoral.
  
Sisé. Admissió de candidatures
  
Una vegada constituïda, la junta electoral, a més d'exercir les competències que li corresponen reglamentàriament, procedirà a determinar el termini d'admissió de candidatures de representants dels diferents sectors. Entre el dia de publicació de la llista provisional de candidats i la data de les votacions hauran de transcórrer, com a mínim, vuit dies naturals.
  
Seté. Reclamacions i impugnacions
  
1. Acabat el termini d'admissió a què es refereix l'apartat sisé d'aquesta ordre, la junta electoral farà pública la llista provisional dels candidats admesos.
  
2. Contra la llista provisional es podrà reclamar dins del dia hàbil següent al de la seua proclamació. La junta electoral resoldrà, si és el cas, el dia hàbil immediatament posterior.
  
3. Contra les decisions de la junta respecte a la proclamació de candidats es pot interposar recurs ordinari davant el director territorial de Cultura i Educació respectiu, la resolució del qual posarà fi a la via administrativa.
  
Vuité. Candidatures
  
En les candidatures corresponents als sectors de pares i d'alumnes les paperetes s'ajustaran a les següents normes:
  
a) Les candidatures diferenciades figuraran en primer lloc en la papereta de vot i l'ordre dels candidats serà establit per l'associació legalment constituïda que els presente. A continuació, el nom de la resta de candidats s'ordenaran alfabèticament a partir de la inicial del primer cognom. Així mateix, es farà constar en la papereta la denominació de l'associació que presente la candidatura i, si així ho manifesten, l'organització a què pertany.
  
b) El nom del candidat anirà precedit d'un requadre. Els electors marcaran amb una creu el requadre corresponent al candidat o candidats a què atorguen el vot.
  
c) Cada elector podrà fer constar en la papereta un màxim de dos terços del nombre total de representants a elegir del sector corresponent en el consell escolar. Si el nombre resultant és decimal, es prendrà el següent nombre enter.
  
Nové. Procediment per a cobrir els llocs de designació
  
1. En la primera constitució del consell escolar, la junta electoral sol·licitarà a l'ajuntament en el terme municipal del qual es trobe radicat el centre la designació del regidor o regidora o representant de l'ajuntament que haja de formar part del consell escolar. Així mateix, la junta electoral sol·licitarà a l'associació de pares d'alumnes més representativa del centre legalment constituïda la designació del seu representant.
  
2. En compliment del que disposen els articles 33.3.1 i 38 del Reglament orgànic i funcional dels instituts d'Educació Secundària, les juntes electorals sol·licitaran la designació dels representants de les organitzacions empresarials o entitats de caràcter laboral en què estiguen integrades el major nombre d'empreses que tinguen subscrit el seu concert amb el centre per a la realització de pràctiques de formació en centres de treball.
  
Deu. Meses electorals
  
1. El dia de les votacions es constituiran les meses electorals previstes en els articles 39, 44, 49 i 51 del Reglament orgànic i funcional de les escoles d'Educació Infantil i dels col·legis d'Educació Primària, i en els articles 41, 47, 52 i 56 del Reglament orgànic i funcional dels instituts d'Educació Secundària, aprovats pels decrets 233/1997 i 234/1997, de 2 de setembre, respectivament.
  
2. La votació per a l'elecció dels representants dels alumnes del primer cicle d'Educació Secundària Obligatòria als col·legis d'Educació Primària on s'impartisca provisionalment el primer cicle d'aquesta etapa es realitzarà davant la mesa electoral que estableix la disposició transitòria segona del Reglament orgànic i funcional de les escoles d'Educació Infantil i dels col·legis d'Educació Primària.
  
Onze. Vot per correu
  
Els pares dels alumnes podran emetre el vot per correu. A l'efecte, serà d'aplicació el que disposen l'article 47 del Reglament orgànic i funcional de les escoles d'Educació Infantil i Primària, i l'article 47 del Reglament orgànic i funcional dels instituts d'Educació Secundària, aprovats pels decrets 233/1997 i 234/1997, de 2 de setembre, respectivament.
  
Dotze. Escrutini de vots i elaboració d'actes
  
1. En cada un dels actes electorals, una vegada finalitzada la votació, es procedirà per la mesa corresponent a l'escrutini dels vots. Efectuat el recompte, que serà públic, s'estendrà una acta, firmada per tots els components de la mesa, en què es faran constar els representants elegits i es podran indicar les denominacions de les associacions per les quals s'han presentat, el nom i el nombre de vots obtinguts per cada un dels candidats presentats, i les observacions que hagen pogut presentar els supervisors. L'acta serà enviada a la junta electoral del centre a l'efecte de la proclamació dels diferents candidats elegits, la qual n'enviarà una còpia al director territorial de Cultura i Educació.
  
2. En els casos que es produïsca empat en les votacions, l'elecció es dirimirà per sorteig realitzat per la mesa electoral. Aquest fet constarà en l'acta que s'envie a la junta electoral.
  
Tretze. Constitució del consell escolar
  
1. En el termini de deu dies, a comptar des de la data de proclamació dels membres electes, el director convocarà la sessió constitutiva del nou consell escolar.
  
2. Si algun dels sectors de la comunitat escolar no elegira els seus representants en el consell escolar per causes imputables als dits sectors, aquest fet no invalidarà la constitució de l'òrgan col·legiat.
  
Catorze. Dades del procés electoral
  
Els directors dels centres, en el termini màxim de quaranta-vuit hores, a partir del moment que hagen conclòs les votacions de tots els sectors, formalitzaran l'imprés que figura en l'annex d'aquesta ordre amb les dades resultants del procés electoral i l'enviaran als directors territorials de Cultura i Educació.
  
Quinze. Comissió electoral
  
1. En cada direcció territorial de Cultura i Educació es constituirà una comissió electoral, que actuarà durant el període de desenvolupament de les eleccions regulades per la present ordre, i quedarà dissolta de manera automàtica en concloure el procés electoral.
  
2. La comissió electoral de cada direcció territorial de Cultura i Educació estarà composta per:
  
- El director territorial de Cultura i Educació, que la presidirà i que podrà delegar en el subdirector territorial d'Educació.
  
- El secretari territorial de Cultura i Educació, que podrà delegar en un funcionari del seu àmbit de competència i que actuarà com a secretari.
  
- El cap del Servei d'Inspecció Educativa, que podrà delegar en un inspector d'educació.
  
A més a més, formaran part d'aquesta comissió:
  
- Un representant designat per cada sindicat de professors amb presència a la Mesa Sectorial d'Educació.
  
- Cinc representants designats per les confederacions que conformen la Mesa de Pares/Mares i Administració Educativa a través de les seues federacions.
  
- Un representant de cada federació d'alumnes l'àmbit territorial d'actuació de la qual, segons els seus estatuts, no siga inferior al de la respectiva direcció territorial de Cultura i Educació.
  
3. La comissió electoral de cada direcció territorial de Cultura i Educació realitzarà el seguiment de les eleccions i assessorarà les juntes i meses electorals del seu territori en totes les consultes que li facen sobre el procés electoral. Igualment informarà sobre les reclamacions o recursos que s'interposen davant el director territorial de Cultura i Educació, en relació amb el referit procés electoral.
  
4. Sota la dependència del secretari de les comissions electorals, es constituirà una unitat administrativa de suport als directors i a les juntes electorals dels centres per a la resolució dels dubtes que es plantegen sobre la interpretació o l'aplicació de les normes que regulen el procés electoral.
  
Setze
  
Els directors territorials de Cultura i Educació, els directors dels centres i les juntes electorals, adoptaran les mesures necessàries per a garantir la normal constitució del consell escolar del centre, i asseguraran la participació de tots els sectors de la comunitat escolar en els processos respectius, establint les condicions més favorables que permeten aquesta participació.
  
DISPOSICIÓ ADDICIONAL
  
Les funcions que la present ordre encomana als directors dels centres s'entendran atribuïdes als vicedirectors en el cas de les seccions dels instituts d'Educació Secundària.
  
DISPOSICIONS FINALS
  
Primera
  
Queda modificada l'Ordre de 10 d'octubre de 1997, de la Conselleria de Cultura, Educació i Ciència, per la qual es regula l'elecció dels consells escolars dels centres públics docents no universitaris de la Comunitat Valenciana, en allò que s'opose a la present ordre respecte al curs 1998-99.
  
Segona
  
S'autoritza la Subsecretaria de la Conselleria de Cultura, Educació i Ciència a dictar les instruccions necessàries per al desplegament i aplicació de la present ordre.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra aquesta ordre, que és definitiva en via administrativa, podrà interposar-se un recurs contenciós administratiu davant el Tribunal Superior de Justícia de la Comunitat Valenciana, en el termini dels dos mesos següents al dia de la publicació, d'acord amb els articles 57 i 58 de la Llei de la Jurisdicció Contenciosa Administrativa. Prèviament a la interposició del recurs, cal presentar davant la Conselleria la preceptiva comunicació que estableix l'article 110 de la Llei de Règim Jurídic de les Administracions Públiques i del Procediment Administratiu Comú.
  
València, 5 de novembre de 1998
  
El conseller de Cultura, Educació i Ciència,
  
FRANCISCO CAMPS ORTIZ
  
Annex
  
Elecció de consells escolars de centres públics
  
1. Dades d'identificació del centre
  
Denominació ............................................................................
  
Nº Registre ....................... Localitat .......................................
  
Província ...................................
  
Nivell educatiu ............................. Nº de unitats ...................
  
2. Tipus d'elecció del consell escolar
  
( ) Renovació total del consell
  
( ) Elecció del consell per primera vegada
  
( ) Renovació parcial del consell
  
( ) Sector de professors
  
( ) Sector de pares
  
( ) Sector d'alumnes
  
( ) Sector de personal d'administració i serveis
  
3. Participació en les eleccions i representants elegits
  
Professors ..................................................................................
  
Pare, mare o tutor ......................................................................
  
Alumnes ....................................................................................
  
Personal administració i serveis ................................................
  
Cens total ...................................................................................
  
Votants .......................................................................................
  
Percentatge número de votants/cens ..........................................
  
Nombre de representants elegits ................................................
  
4. Representants elegits en candidatures diferenciades (a omplir només en el cas que hagen sigut elegits consellers presentats en les candidatures diferenciades a què es refereix l'apartat vuité d'aquesta ordre).
  
Associació / organització .........................................................
  
Sector .........................................................................................
  
Pares d'alumnes .....................................................................


Còpia Permalink ELI